’Højhuset’ var en 2D-chat på hjemmesiden Netstationen. Den skilte sig markant ud fra konkurrenterne med de små grafiske personificerede figurer, som man kunne flytte rundt med i det virtuelle højhus.



For hver time, man brugte i Højhuset, tjente man en virtuel valuta kaldet monetter. Med dem kunne man købe tøj og hår til sin figur – eller tilmed en virtuel lejlighed, som kunne indrettes med møbler og andre ting. En forretningsmodel der også ses i mange onlinespil i dag.



Højhuset var egentlig bare en chat som alle de andre. Men den grafiske stil og muligheden for at personliggøre sin figur gav fornemmelsen af en ægte, alternativ virtuel virkelighed og tilføjede en helt ny dimension til måden, man interagerede på.



- Man havde jo en slags påklædningsdukke, hvilket var attraktivt for mange – men jeg oplevede, at det også fik flere af de mere erfarne chattere til at holde sig væk. De syntes måske lidt, at det var barnligt at have brug for det visuelle, siger forsker i sprog og interaktion på sociale medier Tina Thode Hougaard.



- Der var generelt en stor loyalitet over for det chatsted, man nu engang havde valgt. Var man først Forum.dk- eller Opasia-chatter, så skulle der meget til, før man skiftede, fordi der jo opstod nogle meget stærke fællesskaber de forskellige steder.



Højhuset i Netstationen.dk blev alligevel meget populært og havde også flere besøg fra kendte danskere. For eksempel var rapgruppen Malk de Koijn forbi for at chatte - og for at signere et par virtuelle sofaer, som senere blev udloddet i en konkurrence.



Netstationen.dk eksisterer faktisk endnu og har ifølge hjemmesiden selv 15.000 brugere.